# Priručnik za Dolphin

## Uvod

Dolphin je podrazumevani menadžer fajlova u KDE‑u, koji teži poboljšanju upotrebljivosti korisničkog sučelja. Dolphin se ograničava samo na upravljanje fajlovima, dok je K‑osvajač (podrazumevani menadžer fajlova u KDE‑u 3) univerzalni pregledač i prikazivač mnogih tipova fajlova koji se može koristiti i za upravljanje fajlovima.

Ovakav pristup razvoju omogućava usredsređenost pri optimizaciju sučelja, strogo u namenu upravljanja fajlovima.

Probleme na koje naiđete, ili želje za novim mogućnostima, možete uputiti autorima preko dijaloga za prijavu grešaka: stavka menija Pomoć Prijavi grešku....

## Upotreba Dolphina

### Korisničko sučelje Dolphina

Naredni snimak ekrana prikazuje Dolphinovo podrazumevano korisničko sučelje:

Snimak ekrana Dolphinovog podrazumevanog korisničkog sučelja. Dolphinovo podrazumevano korisničko sučelje.

Dolphinovo podrazumevano korisničko sučelje.

Podrazumevano korisničko sučelje čine sledeći elementi:

- Traka menija, koja daje pristup svim naredbama i postavnim opcijama. Spisak svih naredbi po menijima potražite u „Pregledu naredbi“.

- Traka alatki, preko koje se brzo pristupa često korišćenim radnjama. Može se prilagoditi klikom desnim dugmetom miša na nju pa izborom Podesi trake alatki..., ili preko glavnog menija Postavke Podesi trake alatki....

- Traka lokacije, koja u svakom trenutku prikazuje putanju tekuće fascikle. Može se prebacivati između dva režima, za detalje pogledajte odeljak o traci lokacije.

- Prikaz, koji nabraja sve fajlove i fascikle u tekućoj fascikli.

- Panel Mesta, koji daje brzi pristup obeleženim lokacijama i diskovima ili drugim medijumima.

- Panel Podaci, koji daje pregled tekuće fascikle ili fajla nad kojim lebdi miš. Može se upotrebiti za ocenjivanje i dodavanje oznaka i komentara fajlu.

- Traka stanja. Navodi ime, veličinu i tip fajla nad kojim miš trenutno lebdi, ili broj i veličinu trenutno izabranih fajlova. Desno stoji klizač uveličanja, kojim se može podešavati veličina ikona u prikazu.

### Dolphinov prikaz

#### Korišćenje prikaza

Prikaz nabraja sve fajlove i fascikle u tekućoj fascikli. Njima se može pristupati i rukovati na različite načine:

- Fajl ili fascikla može se otvoriti levim klikom miša (ili dvoklikom, ako je uključeno Dvoklik otvara fajlove i fascikle u odeljku Navigacija u postavkama).

- Desni klik na stavku ili praznu oblast oko stavki poziva kontekstni meni koji nudi neke česte radnje nad stavkom ili tekućom fasciklom.

- Ako se levo dugme pritisne nad stavkom i zadrži, stavka se može prevući u drugu fasciklu u tekućem prikazu ili u drugi Dolphinov prikaz (u drugom prozoru Dolphina ili u istom prozoru kada je prikaz podeljen, v. niže), radi premeštanja, kopiranja ili stvaranja simboličke veze. Stavke se mogu prevući čak i u drugi program kako bi se otvorile u njemu.

Dolphin pamti istorijat posećenih fascikli. Za kretanje unazad i unapred kroz istorijat možete koristiti dugmad na traci alatki: Snimak ekrana Dolphinove trake alatki. Dugmad za nazad i napred na traci alatki.

Dugmad za napred i nazad u traci alatki služe za kretanje kroz istorijat.

#### Izgleda Dolphinovog prikaza

Traka alatki sadrži dugmad za upravljanje izgledom prikaza:

Snimak ekrana Dolphinove trake alatki. Dugmad trake alatki kojima se upravlja izgledom prikaza.

Dugmad trake alatki kojima se upravlja izgledom prikaza.

Sve postavke opisane u narednom, kao i druge opcije koje se tiču npr. ređanja fajlova u tekućoj fascikli, mogu se izmeniti kroz meni Prikaz i u dijalogu svojstava prikaza. Podrazumevano se ove postavke pamte za svaku fasciklu ponaosob; ovo ponašanje može da se izmeni u odeljku Opšte u postavkama.

##### Režimi prikaza

Prva tri dugmeta na gornjem snimku ekrana menjaju Dolphinove režime prikaza.

- U prikazu sa ikonama, koji je podrazumevan, fajlovi su predstavljeni ikonom koja odražava tip fajla, a potfascikle ikonom fascikle.

- U prikazu sa detaljima, sadržaj fascikle predstavljen je spiskom koji navodi ime, veličinu i poslednju izmenu svake stavke. Još kolona se može dodati desnim klikom na zaglavlje kolona.

  Prikaz u detaljima nudi opciju Proširive fascikle, koja se može uključiti u odeljku Načini prikaza u postavkama. Ova opcija aktivira stabloliki prikaz tekuće fascikle: svaka potfascikla se može „raširiti“ klikom na dugme + kraj nje.

- Prikaz u kolonama omogućava istovremeno gledanje više nivoa strukture fascikli. Klik na potfasciklu otvara novo okno kraj desne ivice tekućeg, sa sadržajem te potfascikle.

##### Pregled

Kada se aktivira Pregled, ikone počinju da odražavaju konkretan sadržaj fajla ili fascikle. Na primer, slike za ikonu imaju svoj umanjeni pregled.

##### Podela

Klikom na Podeli dobijaju se dva prikaza, koja mogu da prikazuju sadržaje različitih fascikli. Ovo može biti zgodno za premeštanje i kopiranje fajlova.

#### Biranje stavki u prikazu

Stavke u prikazu mogu se birati na nekoliko načina. Pošto se izabere grupa stavki, sve radnje, poput Iseci, Kopiraj, Premesti u smeće ili prevlačenja, odnose se na sve izabrane stavke.

##### Biranje stavki mišem

- Kliknite levim dugmetom miša negde u prikazu i razvucite pravougaonik oko grupe stavke pre nego što pustite dugme. Ovim ćete izabrati sve stavke unutar pravougaonika, očistivši prethodni izbor. Ako je tokom biranja pritisnut taster Shift, prethodni izbor se zadržava.

- Ako držite taster Ctrl kad kliknete na stavku levim dugmetom, stanje izabranosti te stavke se obrće. Ako držite Ctrl pri razvlačenju pravougaonika oko grupe stavki, kako je opisano iznad, obrće se stanje izabranosti svih stavki unutar pravougaonika.

- Ako je pritisnut taster Shift u trenutku kad na stavku kliknete levim dugmetom miša, biće izabrane sve stavke između tekuće i one na koju je prethodno kliknuto.

- Ako je uključeno Obeleživač izbora pod jezičkom Ponašanje u odeljku Opšte u postavkama, pojavljuje se malo dugme + ili - u gornjem levom uglu stavke nad kojom lebdi miš. Klikom na ovaj znak, redom, birate stavku ili je isključujete iz izbora.

##### Biranje stavki tastaturom

- Ako pritisnete taster strelice, PageUp, PageDown, Home ili End, bira se nova tekuća stavka a prethodni izbor se čisti.

- Ako držite Ctrl dok pritiskate jedan od pomenutih tastera, izbor ostaje neizmenjen.

- Ako držite Shift dok pritiskate jedan od pomenutih tastera, biće izabrane sve stavke između prethodne i nove tekuće stavke.

- Ako držite Ctrl Space, obrće se stanje izabranosti tekuće stavke.

- Ctrl A izabira sve stavke u prikazu.

- Ctrl Shift A obrće stanje izabranosti svih stavki u prikazu.

### Traka lokacije

Traka lokacije, koja se prostire duž vrha Dolphinovog prikaza, navodi putanju do tekuće fascikle. Traka lokacije nudi dva režima.

#### Režim mrvica

U režimu „mrvica“, koji je podrazumevani, svako ime fascikle u putanji do tekuće fascikle predstavlja dugme na koje može da se klikne radi brzog otvaranja te fascikle. Dalje, klik na simbol „>“ desno od fascikle poziva meni iz kojeg možete brzo otvoriti potfasciklu te fascikle.

Ikona ispred putanje, na koju se može kliknuti u oba režima, otvara meni za brzi pristup „mestima“ i skladišnim medijumima. Mesta možete dodavati i uređivati, detalje potražite u odeljku o panelu Mesta.

Snimak ekrana sa trakom lokacije u režimu mrvica. Traka lokacije u režimu mrvica.

Traka lokacije u režimu mrvica.

#### Režim uređivanja

Dok je traka lokacije u režimu mrvica, levi klik na sivu oblast desno od putanje prebacuje je u režim „uređivanja“, u kojem se putanja može uređivati tastaturom. Nazad u režim mrvica prelazite levim klikom na simbol štikle desno od trake lokacije.

Snimak ekrana sa trakom lokacije u režimu uređivanja. Traka lokacije u režimu uređivanja.

Traka lokacije u režimu uređivanja.

### Paneli

Dolphin omogućava postavljanje nekoliko panela pokraj prikaza. Mogu se uključiti kroz Prikaz Paneli. Panel možete premestiti na drugi položaj klikom na njegov naslov i prevlačenjem.

#### Mesta

Panel Mesta podrazumevano stoji na levoj strani prozora, i prikazuje sve lokacije koje ste obeležili. Takođe nabraja diskove i druge medijume prikačene na računar.

Fascikla se najlakše dodaje u panel mesta tako što je prevučete na panel. Pored toga, možete kliknuti desnim unutar panela i izabrati Dodaj stavku... iz kontekstnog menija.

#### Podaci

Panel Podaci daje više podataka o izabranim stavkama, kao što su veličina, tip i datum poslednje izmene. Takođe sadrži veći pregled sadržaja izabrane stavke i omogućava njeno ocenjivanje, dodavanje oznaka i komentara.

#### Fascikle

Panel Fascikle prikazuje strukturu fajl sistema u obliku stabla; prikaz sadrži samo fascikle. Levim klikom na fasciklu otvarate je u Dolphinovom prikazu.

#### Terminal

Ovaj panel sadrži terminal, koji će biti otvoren na fascikli trenutno prikazanoj u Dolphinu. Pri promeni fascikle u aktivnom prikazu ažuriraće se i radna fascikla terminala (obrnuto ne važi, promena fascikle u terminalu neće se odraziti na Dolphinov prikaz). Terminal radi samo nad lokalnim medijumima.

### Brzi saveti

Slede neki saveti za efikasnije korišćenje Dolphina.

#### Brzo obeležavanje

Da biste brzo dodali obeleživač za tekuću fasciklu u panelu Mesta, kliknite desnim na radni prostor i izaberite Dodaj u Mesta iz kontekstnog menija.

#### Traženje fajlova

Dolphinom se mogu tražiti fajlovi. Ako pritisnete Ctrl F ili izaberete iz menija Alatke Nađi fajl..., otvoriće se K‑nalazač sa postavkom da traži u tekućoj fascikli i svim potfasciklama.

#### Traženje u fajlovima

Kliknite u polje za pretragu (koje mora biti aktivirano preko Pretraživačka traka u Postavke Prikazane trake alatki da bi se tražilo Nepomukom) i pojaviće se dodatna traka sa opcijama pretrage, ispod trake alatki. Kliktanjem na zeleno dugme (+) možete zadati pretragu vrlo detaljno: Traženje pomoću Nepomuka. Traženje pomoću Nepomuka.

Traženje u Dolphinu pomoću Nepomuka.

Ova mogućnost zahteva da su u pogonu servisi Nepomuka i Strigija. Postavu sistema možete proveriti u modulu Pretraga površi u Sistemskim postavkama, pod kategorijom Izgled i ponašanje radnog prostora.

#### Montiranje skladišnih medijuma

Skladišni medijum se brzo montira klikom na uređaj u panelu Mesta. Tada će se montirati i otvoriti u Dolphinu.

#### Opoziv radnji

Dolphin ume da opoziva izmene učinjene fajlovima. Na primer, ako pošaljete fajl u smeće, to se može opozvati i fajl vratiti na prvobitnu lokaciju. Radnju opozivate pritiskom Ctrl Z ili izborom Uređivanje Opozovi: (naziv akcije) iz menija.

#### Paketno preimenovanje fajlova

Dolphinom je moguće preimenovati više fajlova istovremeno. Svaki fajl će dobiti zadato ime, uključujući broj, npr. `slika‑1.jpg`, `slika‑2.jpg`, `slika‑3.jpg`. Ovo može biti korisno npr. za slike načinjene digitalnim fotoaparatom.

Da biste fajlove paketno preimenovali, prvo izaberite one koje treba preimenovati. To možete učiniti levim klikom i razvlačenjem pravougaonika oko željenih fajlova pre nego što pustite dugme, ili držanjem taster Ctrl i kliktanjem na svaki željeni fajl pojedinačno (za više detalja podsetite se odeljka o biranju stavki). Potom otvorite dijalog za paketno preimenovanje pritiskom F2 ili kroz meni Fajl Preimenuj....

Zatim unesite ime koje želite da fajlovi dobiju. U imenu mora biti prisutan znak #. Fajlovi će zatim biti preimenovani, pri čemu znak # biva zamenjen različitim brojem za svaki fajl.

#### Poređenje izabranih fajlova

Ako je instaliran program K‑poređenje, možete ga upotrebiti da proučite razlike između dva fajla.

Prvo izaberite fajlove koje treba uporediti, a zatim pozovite K‑poređenje kroz Alatke Uporedi fajlove. K‑poređenje će se pokrenuti i prikazati razlike među fajlovima.

#### Filtriranje fajlova

Dolphin može da filtrira fajlove, tj. da prikaže samo one stavke čije ime sadrži zadati tekst. Na primer, ako želite da vidite samo MP3 fajlove u fascikli, možete uneti filter `.mp3`; tada će iz prikaza nestati svi fajlovi čija imena ne sadrže `.mp3`.

Fajlove filtrirate tako što prvo aktivirate filtersku traku, ili pritiskom Ctrl I ili kroz meni Alatke Filterska traka , a zatim u nju unesete tekst po kojem se filtrira. Filterska traka se kasnije može isključiti ili pritiskom na Esc ili kroz meni Alatke Filterska traka .

## Podešavanje Dolphina

Postavke Dolphina mogu se svrstati u dve grupe:

- Postavke koje određuju opšte ponašanje Dolphina. Mogu se menjati u dijalogu za podešavanje.

- Postavke koje određuju kako Dolphin prikazuje sadržaj fascikle. Ove postavke se nazivaju svojstvima prikaza i zadaju se pomoću dugmadi trake alatke, menija Prikaz i dijaloga Svojstva prikaza. U podrazumevanoj postavi, svojstva prikaza se pamte po svakoj fascikli, ali se Dolphin može podesiti i da koristi zajednička svojstva prikaza za sve fascikle, kroz odeljak Opšte u postavkama.

### Dolphinov dijalog za podešavanje

Dijalog za podešavanje otvarate pomoću Postavke Podesi Dolphin... u meniju u glavnom prozoru Dolphina. Postavke su podeljene u nekoliko grupa, kojima pristupate kliktanjem na odgovarajuću ikonu na levoj strani dijaloga.

#### Pokretanje

Ova grupa sadrži postavke koje određuju izgled Dolphina na pokretanju. Snimak ekrana sa opcijama pokretanja u Dolphinovom dijalogu za podešavanje. Postavke pokretanja.

Opcije pokretanja u Dolphinovom dijalogu za podešavanje.

- Domaća fascikla je fascikla koja se otvara po pokretanju. Lokacija ove fascikle može se neposredno uneti ili izabrati kroz dijalog koji se dobija klikom na dugme sa ikonom fascikle. Za domaću fasciklu se može zadati i tekuća ili podrazumevana lokacija (što je korisnikova sistemska domaća fascikla) klikom na odgovarajuće dugme.

- Podeljeni prikaz određuje da li je Dolphinov prikaz podeljen po pokretanju ili ne.

- Traka lokacije se može uređivati određuje da li će traka lokacije biti u režimu uređivanja po pokretanju. U suprotnom će biti u režimu mrvica. Detalje o ovim režimima potražite u odeljku o traci lokacije.

- Ako je popunjeno Puna putanja u traci lokacije, traka lokacije u režimu mrvica navodi potpunu putanju tekuće lokacije. Inače se navodi skraćena verzija putanje kada počinje jednim od mesta sa panela Mesta.

- Filterska traka određuje da li se po pokretanju vidi filterska traka. Više detalja potražite u odeljku o filterskoj traci.

#### Režimi prikaza

Ova grupa sadrži postavke kojima se utiče na ponašanje Dolphinovih režima prikaza. Trima režimima prikaza pristupa se preko trake jezičaka na vrhu (Ikone, Detalji, i Kolone). Snimak ekrana sa postavkama prikaza u ikonama u Dolphinovom dijalogu za podešavanje. Postavke režima prikaza.

Postavke režima prikaza u Dolphinovom dijalogu za podešavanje.

##### Zajedničke postavke za sve režime

Za sva tri režima prikaza važe neke zajedničke postavke:

- Klizači kojima se određuje veličina ikona. Veličine podrazumevano ili Pregled koriste se, redom, kada su pregledi isključeni ili uključeni. Primetite da se veličina ikona lako može menjati klizačem uveličanja u traci stanja, ako je uključena odgovarajuća opcija u odeljku Opšte u postavkama.

- Postavka za font korišćen u režimima prikaza: može se izabrati ili sistemski ili poseban font.

Postavke koje važe samo za pojedine režime prikaza izložene su ispod.

##### Ikone

Pored zajedničkih postavki za sve režime, prikaz u ikonama ima sledeće postavke:

- U odeljku Tekst:

  - Broj redova: je broj redova teksta koji stoji pokraj ikone. Ako je ime fajla ili fascikle predugačko da bi stalo u zadati broj redova, biće skraćeno i dodaće mu se „...“ na kraju.

  - Širina teksta: određuje najveću širinu koja je dopuštena za tekst stavke.

- U odeljku Mreža:

  - Ako se Raspored postavi na vrste ili Kolone, stavke će biti poređane, redom, po vrstama sleva nadesno ili po kolonama odozgo nadole.

  - Razmak u mreži zadaje rastojanje između stavki u prikazu.

##### Detalji

Pored zajedničkih postavki za sve režime, prikaz u detaljima ima još jednu postavku:

- Ako je uključeno Proširive fascikle, prikaz u detaljima će pokazivati sadržaj svih potfascikli tekuće fascikle u obliku stabla. Grana stabla se može raširiti ili sažeti klikom na dugmad + ili - pored željene potfascikle.

##### Kolone

Pored zajedničkih postavki za sve režime, prikaz u kolonama ima još jednu postavku:

- Postavka Širina teksta: zadaje širinu svake kolone u prikazu.

#### Navigacija

Ova grupa postavki određuje kako radi kretanje kroz strukturu fascikli i kroz arhive. Snimak ekrana sa postavkama kretanja u Dolphinovom dijalogu za podešavanje. Postavke kretanja.

Postavke kretanja u Dolphinovom dijalogu za podešavanje.

- Dolphin se može podesiti da otvara stavke jednim klikom miša (Jedan klik otvara fajlove i fascikle) ili dvoklikom (Dvoklik otvara fajlove i fascikle). U potonjem slučaju, jedan klik izabira fajl ili fasciklu.

- Ako je uključeno Otvaraj arhive kao fascikle, arhive će biti otvarane unutar Dolphina umesto u spoljašnjim programima.

- Ako se uključi Otvaraj fascikle pri prevlačenjima, tokom prevlačenja stavke mišem kratko lebdenje nad fasciklom otvoriće tu fasciklu. Ovo omogućava brzo premeštanje i kopiranje stavki u fascikle koje su nekoliko nivoa niže u hijerarhiji fascikli.

#### Servisi

Ova grupa nudi izbor servisa koji se daju u podmeniju Radnje Dolphinovog kontekstnog menija (koji se dobija desnim klikom na fajl ili fasciklu).

Dugmetom Preuzmi nove servise... možete dobaviti još servisnih menija.

Ako ste instalirali Dolphinov priključak za Git ili Subversion (iz modula `kdesdk`), javlja se dodatna grupa Sistemi za upravljanje verzijama. Ako su ovi priključci uključeni i uđete u fasciklu pod upravljanjem verzijama, videćete ikone verzionog stanja (lokalno izmenjeno, ažurno, itd.), a u subversion fasciklama kontekstni meni imaće dodatne stavke za predavanje, ažuriranje, i sl.

Dolphin se mora ponovo pokrenuti kada se ove postavke izmene.

#### Smeće

Ova grupa postavki određuje ponašanje smeća. Snimak ekrana sa postavkama smeća u Dolphinovom dijalogu za podešavanje. Postavke smeća.

Postavke smeća u Dolphinovom dijalogu za podešavanje.

- Fajlovi se mogu brisati automatski kada su stariji od podešenog broja dana.

- Veličina smeća može biti ograničena na podesivi udeo veličine diska. Kada se ograničenje dostigne, može se izdati upozorenje ili se automatski obrisati najstariji ili najveći fajlovi.

#### Opšte

Ova grupa postavki određuje opšte ponašanje Dolphina. Podeljena je u četiri podgrupe, kojima se pristupa preko trake jezičaka na vrhu. Snimak ekrana sa opštim postavkama u Dolphinovom dijalogu za podešavanje. Opšte postavke.

Opšte postavke u Dolphinovom dijalogu za podešavanje.

##### Jezičak Ponašanje

- U odeljku Svojstva prikaza može se podesiti da li se svojstva prikaza skladište za svaku fasciklu posebno ili se za sve fascikle koriste ista svojstva.

- U odeljku Traži potvrdu pri može se podesiti da li se prikazuju dijalozi upozorenja pred radnje koje mogu biti štetne.

- Ako se uključi Preimenovanje na licu mesta, pri preimenovanju fajla ili fascikle ne prikazuje se dijalog, već ime može da se uredi neposredno u prikazu.

- Pri lebdenju mišem nad fajlom ili fasciklom pojavljuje se mali prozor sa podacima o stavci ako je uključeno Oblačići.

- Obeleživač izbora daje malo dugme + ili - iznad ikone stavke kada se nad njome lebdi mišem. Ovim dugmadima se stavka može izabrati ili isključiti iz izbora.

- Prirodno ređanje stavki određuje kako se ređaju stavke u prikazu. Ako se ova opcija uključi, redosled ređanja u sledećem primeru biće

  1. fajl‑1,

  2. fajl‑2,

  3. fajl‑10.

  Ako se isključi, dobija se obično alfabetsko ređanje, odnosno

  1. fajl‑1,

  2. fajl‑10,

  3. fajl‑2.

##### Jezičak Pregledi

Pod ovim jezičkom možete podesiti koji tipovi fajlova imaju preglede. Takođe možete zadati najveću veličinu fajla do koje se prave pregledi, i da li se koriste sličice ugnežđene u samim fajlovima.

Ako se pregledi uključe za fascikle, ikona fascikle će pokazivati preglede nekoliko fajlova u njoj.

##### Jezičak Kontekstni meni

Pod ovim jezičkom možete izabrati da li se naredbe Obriši, Kopiraj u i Premesti u javljaju u kontekstnom meniju koji se dobija desnim klikom na fajl ili fasciklu.

##### Jezičak Traka stanja

Pod ovim jezičkom se podešavaju neke dopunske stavke za traku stanja, pod uslovom da je dovoljno široka:

- Klizač uveličanja, koji služi za brzu izmenu veličine ikona.

- Traka koja pokazuje koliko je prostora ostalo na tekućoj jedinici.

### Svojstva prikaza fascikle

Naredne postavke određuju kako se sadržaj fascikle prikazuje u Dolphinu, i podrazumevano se skladište zasebno za svaku fasciklu:

- Režim prikaza (ikone, detalji, kolone).

- Ređanje stavki, određeno redosledom (rastuće, opadajuće) i atributom (ime, veličina...) po kojem se ređa.

- Međusobno ređanje fajlova i fascikli — da li se fascikle ređaju ispred fajlova?

- Pregledi — da li se prikazuju umesto ikona (na osnovu postavki pod jezičkom Pregledi u Dolphinovom opštim postavkama)?

- Da li su stavke grupisane u prikazu sa ikonama?

- Da li se vide skriveni fajlovi?

- Koji se dodatni podaci (pored imena) navode u prikazu sa ikonama i sa detaljima?

Svojstva prikaza se mogu podesiti kroz meni Prikaz, a neka (poput režima prikaza) i preko dugmadi na traci alatki.

#### Dijalog svojstava prikaza

Snimak ekrana sa dijalogom svojstava prikaza. Dijalog svojstava prikaza.

Dijalog svojstava prikaza.

Dijalog svojstava prikaza koristi se za brzo menjanje više svojstava odjednom. Izmene mogu važiti za tekuću fasciklu, za tekuću fasciklu i sve njene potfascikle, ili čak za sve fascikle, u zavisnosti od izbora načinjenog u odeljku Primeni svojstva prikaza na.

Ako se uključi Ova svojstva prikaza su podrazumevana, izabrana svojstva prikaza biće primenjivana na sve fascikle koje nemaju sopstvena prilagođena svojstva.

## Pregled naredbi

### Traka menija u glavnom prozoru Dolphina

#### Meni Fajl

Fajl Napravi novo

- Stvara novu stavku (poput fascikle ili tekstualnog fajla) u tekućoj fascikli.

Ctrl N Fajl Novi prozor

- Otvara novi prozor Dolphina.

Ctrl T Fajl Novi jezičak

- Otvara novi jezičak.

Ctrl W Fajl Zatvori jezičak

- Zatvara tekući jezičak.

F2 Fajl Preimenuj...

- Preimenuje trenutno izabrane stavke.

Delete Fajl Premesti u smeće

- Premešta trenutno izabrane stavke u smeće.

Shift Delete Fajl Obriši

- Trajno briše trenutno izabrane stavke. To znači da se ne premeštaju u smeće i ne mogu se povratiti.

Alt Enter Fajl Svojstva

- Prikazuje dijalog sa podacima o trenutno izabranim stavkama.

Ctrl Q Fajl Napusti

- Napušta Dolphin.

#### Meni Uređivanje

Ctrl Z Uređivanje Opozovi

- Opoziva poslednju radnju izvedenu Dolphinom.

Ctrl X Uređivanje Iseci

- Iseca trenutno izabrane stavke.

Ctrl C Uređivanje Kopiraj

- Kopira trenutno izabrane stavke.

Ctrl V Uređivanje Nalepi sadržaj klipborda...

- Nalepljuje kopirane ili isečene stavke u tekuću fasciklu. Ako klipbord ne sadrži fajlove ili fascikle, sadržaj klipborda (poput teksta ili slike) biće nalepljen kao novi fajl.

Ctrl A Uređivanje Izaberi sve

- Bira sve fajlove i fascikle u tekućoj fascikli.

Ctrl Shift A Uređivanje Izvrni izbor

- Bira sve neizabrane stavke, a poništava izbor izabranih, u tekućoj fascikli.

#### Meni Prikaz

Ctrl+ Prikaz Uveličaj

- Uvećava ikone u radnom prikazu.

Ctrl- Prikaz Umanji

- Umanjuje ikone u prikazu.

Prikaz Način prikaza

- Prebacuje na režim prikaz u ikonama (Ctrl 1), detaljima (Ctrl 2) ili kolonama (Ctrl 3).

Prikaz Poređaj po

- Menja redosled ređanja stavki: po imenu, veličini, dozvolama, vlasniku, grupi ili tipu. Obrnuti redosled može se zadati stavkom opadajuće, dok prvo fascikle zadaje da se fascikle ređaju pre fajlova.

Prikaz Dopunski podaci

- Prikazuje dodatne podatke, kao veličinu, datum, dozvole, vlasnika, grupu ili tip, u različitim prikazima.

Prikaz Pregled

- Daje simbolički pregled sadržaja fajla u različitim režimima prikaza.

Prikaz Po grupama

- Prikazuje sadržaj tekuće fascikle grupisan po atributu izabranom pod Poređaj po (dostupno samo u režimu prikaza sa ikonama).

Alt. Prikaz Skriveni fajlovi

- Prikazuje sve skrivene fajlove i potfascikle u tekućoj fascikli.

F3 Prikaz Podeli

- Uključuje i isključuje podeljeni prikaz.

F5 Prikaz Učitaj ponovo

- Ponovo učitava tekuću fasciklu.

Prikaz Zaustavi

- Zaustavlja učitavanje sadržaja tekuće fascikle.

Prikaz Paneli

- Uključuje i isključuje različite panele: Mesta (F9), Podaci (F11), Fascikle (F7) i Terminal (F4).

Ctrl L Prikaz Traka lokacije Urediva lokacija

- Prebacuje traku lokacije između dva režima, režima mrvica i režima uređivanja.

F6 Prikaz Traka lokacije Zameni lokaciju

- Prebacuje traku lokacije u režim uređivanja (ako već nije u njemu) i izabira celu lokaciju tako da se može brzo zameniti.

Prikaz Podesi svojstva prikaza...

- Otvara dijalog svojstava prikaza.

#### Meni Kretanje

Alt Gore Kretanje Gore

- Prebacuje na fasciklu iznad tekuće.

Alt Levo Kretanje Nazad

- Prebacuje na prethodno pregledanu fasciklu.

Alt Desno Kretanje Napred

- Opoziva radnju kretanja unazad.

Alt Home Kretanje Domaća

- Prebacuje na korisnikovu domaću fasciklu.

Kretanje Nedavno zatvoreni jezičci

- Daje spisak nedavno zatvorenih jezičaka, odakle se mogu ponovo otvoriti.

#### Meni Alatke

Ctrl F Alatke Nađi fajl...

- Otvara K‑nalazač u okviru tekuće fascikle.

Ctrl I Alatke Filterska traka

- Uključuje i isključuje filtersku traku.

Shift F4 Alatke Otvori terminal

- Otvara Konsolu u okviru tekuće fascikle.

Alatke Uporedi fajlove

- Upoređuje trenutno izabrane fajlove K‑poređenjem.

Alatke Udaljeno kodiranje

- Nudi ručni izbor kodiranja koje se koristi za udaljenu vezu.

#### Meni Postavke

Ctrl M Postavke Prikaži traku menija

- Sakriva i prikazuje traku menija.

Postavke Prikazane trake alatki

- Prikazuje ili sakriva glavnu i pretraživačku traku.

Postavke Podesi prečice...

- Otvara dijalog za podešavanje prečica.

Postavke Podesi trake alatki...

- Otvara dijalog za podešavanje traka alatki.

Postavke Podesi Dolphin...

- Otvara dijalog za podešavanje Dolphina.

#### Meni Pomoć

&help.menu.documentation;

## Razna pitanja

Da li je Dolphin zamenio K‑osvajač?

Dolphin nije zamišljen kao suparnik K‑osvajaču. Dok je K‑osvajač univerzalni pregledač, koji može da prikazuje HTML stranice, tekstualne dokumente, fascikle i još puno toga, Dolphin se usredsređuje na funkciju menadžera fajlova. Ovakav pristup omogućava optimizaciju korisničkog sučelja za tu jednu namenu.

Kako mogu da se uključim u razvoj Dolphina?

Najlakši način je obratiti se programerima Dolphina e‑poštom. Pišite Peteru Pencu (glavnom programeru) kako mislite da možete pomoći, koliko vremena možete posvetiti, i on će vas uputiti na dalje korake. Za poboljšavanje dokumentacije možete takođe pisati Peteru Pencu.

Adresu e‑pošte Petera Penca možete naći na glavnoj stranici dokumentacije, ili u odeljku zasluga.

Kako podnosim izveštaje o greškama?

Zvanični kanal za podnošenje izveštaja o greškama je KDE‑ov sistem za praćenje grešaka, kome se pristupa preko http://bugs.kde.org.

Kako podnosim zahteve za mogućnostima?

Zvanični kanal za podnošenje zahteva za mogućnostima je KDE‑ov sistem za praćenje grešaka, kome se pristupa preko http://bugs.kde.org.

## Zasluge i licenca

Dolphin

(program) © 2005–2009, Peter Penc peter.penz@gmx.at

Doprinosioci:

- Cvetoslav Ljudmilov ludmiloff@gmail.com

- Stefan Monov logixoul@gmail.com

- Majkl Ostin tuxedup@users.sourceforge.net

- Orvil Benet &Orville.Bennett.mail;

(dokumentacija) © 2005, Peter Penc peter.penz@gmx.at

(dokumentacija) © 2006, Orvil Benet &Orville.Bennett.mail;

(dokumentacija) © 2006, Majkl Ostin tuxedup@users.sourceforge.net

(dokumentacija) © 2009, Frank Rajninghaus frank78ac@googlemail.com

Preveo Časlav Ilić caslav.ilic@gmx.net.

&underFDL; &underGPL;

## Kako nabaviti Dolphin

Dolphin je deo paketa `kdebase`, koji čini osnovni deo KDE‑a.

Instrukcije za nabavljanje KDE‑a potražite na http://www.kde.org.

Za više informacija o Dolphinu možete posetiti http://dolphin.kde.org ili http://userbase.kde.org/Dolphin.

&documentation.index;